***Ďalšie informácie:***

***Povinnosť prihlásiť dieťa na plnenie povinnej školskej dochádzky***

Každý rodič, resp. zákonný zástupca, s trvalým pobytom na území SR je **povinný prihlásiť dieťa, ktoré dovŕši k 31. 8. šiesty rok života na plnenie povinnej školskej dochádzky.**Dieťa, ktoré navštevuje materskú školu a do 31. augusta 2024 (vrátane) dosiahne päť rokov veku, sa **bez povinnosti opätovne žiadať o prijatie do materskej školy** automaticky, **od 1. septembra 2025 stáva dieťaťom plniacim povinné predprimárne vzdelávanie.**

***Možnosť predčasného vzdelávania dieťaťa***

Na základné vzdelávanie možno výnimočne prijať dieťa, ktoré k 31. augustu 2025 (vrátane) nedovŕši šiesty rok veku, ak zákonný zástupca pri zápise predloží riaditeľovi školy **súhlasné vyjadrenie príslušného zariadenia poradenstva a prevencie a súhlasné vyjadrenie všeobecného lekára pre deti a dorast.** Zákonný zástupca môže požiadať o prijatie dieťaťa na vzdelávanie v základnej škole aj v prípade, **ak dieťa nedovŕši k 31. augustu 2025 (vrátane) šesť rokov veku a v školskom roku 2024/2025 neplnilo povinné predprimárne vzdelávanie.**

***Povinné predprimárne vzdelávanie dieťaťa, ktoré nedovŕši päť rokov veku***

Od školského roku **2023/2024, ktorý začal 1. septembra 2023**, už žiadne dieťa **nemôže byť zaradené** ako dieťa **plniace povinné predprimárne vzdelávanie pred 5 rokom veku.**

***Kedy bude prebiehať zápis do základnej školy?***

Zákon ukladá, že zápis na základnej škole prebieha v období od **1. do 30. apríla.**Konkrétne miesto a čas zápisu určuje zriaďovateľ príslušnej základnej školy. Riaditeľ základnej školy spolu s termínom zápisu zverejní aj podmienky prijímania detí na vzdelávanie v základnej škole.

***Aké sú možnosti výchovy a vzdelávania dieťaťa, ktoré po dovŕšení šiesteho roka veku nedosahuje školskú spôsobilosť?***

**a.** Dieťa môže **pokračovať v plnení povinného predprimárneho vzdelávania v materskej škole.**

**b.** Dieťa môže byť vzdelávané **v úvodnom ročníku základnej školy.**

**c.** Dieťa môže byť vzdelávané **v prípravnom ročníku v základnej škole pre žiakov so zdravotným znevýhodnením.**

**Prajeme Vám, aby ste s Vaším dieťaťom zažili veľa pekných chvíľ, ale nezabúdajte, že čas plynie rýchlo a dieťa treba postupne pripravovať na zmenu, akou nástup do školy nepochybne je.**

Príďte sa poradiť, naše služby sú bezplatné, tešíme sa na Vás.

***PhDr. Alena Hrašková, PhD., MPH***

***Riaditeľka CPP Čadca***